– La plenen få gro og leve sitt eget liv. La røttene få lov til å vokse seg nedover i bakken. Slik søker gresset etter fuktighet lenger ned i jorda. Da får du en mye sterkere og kraftigere plen også året etter.

Alf Erik Finsrud, faglærer innen gartner- og landbruksfag. Foto: Privat

Det er rådene fra Alf Erik Finsrud i Lier. Han er faglærer innen gartner- og landbruksfag og kjenner plantenes liv godt.

Mange er bekymret for hvordan det skal gå med gressplenen når det er så varmt og tørt. Men Finsrud sier det ikke er grunn til bekymring:

– Det er ingen krise hvis plenen blir litt gul. Glem det estetiske når det er så tørt, sier Finsrud.

Sommerblomstene klarer seg ikke uten vann Foto: Maria Kommandantvold / NRK

Gresset tilpasser seg tørken

Han forteller at det vil kreve store mengder vann, og at du rett og slett gjør deg selv en bjørnetjeneste.

Finsrud mener gressplenen har bedre av å få gro i varmen. På den måten klarer planen seg best. Foto: Maria Kommandantvold / NRK

– Røttene på gresset har en evne til å søke seg nedover i jorda. Hvis du vanner, søker gresset seg i stedet oppover til overflaten og suge vannet som ligger i jordskorpa. Da må du fortsette å vanne fordi du har vennet gresset til det, forklarer Finsrud.

Flere steder i Norge er det nå vanningsrestriksjoner på grunn av det varme været.

– Ikke skjem bort blomstene

Finsrud sier det er annerledes med blomstene. De trenger vann jevnlig.

Hortensia har mange, små røtter og krever derfor vann ofte. Eddie Lund sørger for at de blir gjennomdynket med vann. Foto: Maria Kommandantvold / NRK

– Men pass så du ikke skjemmer dem bort. De tilpasser seg, og det er bedre å gi dem litt vann ofte, enn mye og sjelden, sier Finsrud.

På Plantasjen hagesenter i Lier passer gartnerne godt på plantene. Hvis de står litt for lenge i solsteken, blir de fort tørre. Vanningsanlegget står på både morgen og kveld, men butikksjef Eddie Lund forteller at han og de andre gartnerne likevel må gå rundt med vannslangen innimellom.

Bør unngå å vanne på dagtid

Ett annet tips er å unngå å vanne blomstene på dagen når det er varmt.

– Det kan skader blader og stammer på plantene. 60–70 prosent av vannet fordamper hvis du vanner på dagen, mens cirka 80 prosent av det du vanner på morgenen eller kvelden, blir tatt opp, sier Finsrud

Også Lund råder folk til å vanne tidlig på morgenen før solen går opp eller sent på kvelden når solen har gått ned.

Lavendel er ganske hardfør og tåler både varme og sol. Likevel må butikksjef Eddie Lund hos Plantasjen i Lier passe på så de får litt stell. Foto: Maria Kommandantvold / NRK

Starter dagen grytidlig

Ved Knupp hagesenter i Drammen starter vanningen tidlig. Allerede klokka 0730 starter vanningsanlegget.

Butikksjef Ellen Sejersen anbefaler at blomstene plantes i større krukker, og mener det er best å vanne om morgenen.

– Det kan lettere bli råte hvis det vannes på kvelden. Hvis det blir veldig fuktig på kvelden kan det føre til at blomstene råtner, mener hun.